钦定古今图书集成/理学汇编/学行典/第073卷 > 易经 > 《系辞上》
## 钦定古今图书集成/理学汇编/学行典/第073卷 > 易经 > 《系辞上》

刚柔相摩，八卦相荡。

〈本义〉六十四卦之初，刚柔两画而已。两相摩而为四，四相摩而为八，八相荡而为六十四。

又

“刚柔相推”而生变化

〈大全〉朱子曰：《易》中说卦爻，多只说刚柔，不全就阴阳上说。卦爻是有形质了，阴阳全是气。又曰：“健顺，刚柔之精者；刚柔，健顺之粗者。”

又

“刚柔”者，昼夜之象也。

〈本义〉“柔变而趋于刚”者，退极而进也。“刚化而趋于柔”者，进极而退也。既变而刚，则昼而阳矣；既化而柔，则夜而阴矣。